b'\n_START_ARTICLE_\nArmas Paasonen\n_START_PARAGRAPH_\nArmas Johannes Paasonen (29. elokuuta 1885 Viipuri \xe2\x80\x93 15. marraskuuta 1950 Kuopio) oli suomalainen rautatiel\xc3\xa4inen ja sosialidemokraattien kansanedustaja._NEWLINE_Paasosen vanhemmat olivat jarrumies Erik Johan Paasonen ja Maria Helena Topiasson. H\xc3\xa4n k\xc3\xa4vi vain kansakoulun mutta opiskeli my\xc3\xb6hemmin Kulutusosuuskuntien Keskusliiton osuuskauppakoulussa ja suoritti kauppakoulun oppim\xc3\xa4\xc3\xa4r\xc3\xa4\xc3\xa4 vastaavan kurssin._NEWLINE_Paasonen ty\xc3\xb6skenteli l\xc3\xa4mmitt\xc3\xa4j\xc3\xa4n\xc3\xa4, laivan koneenk\xc3\xa4ytt\xc3\xa4j\xc3\xa4n\xc3\xa4 ja konepajan ty\xc3\xb6miehen\xc3\xa4 1900\xe2\x80\x931903. H\xc3\xa4n oli valtion rautateiden palveluksessa vaihdemiehen\xc3\xa4 1904\xe2\x80\x931918 mutta erotettiin Suomen sis\xc3\xa4llissodan j\xc3\xa4lkeen. H\xc3\xa4n oli vankilassa poliittisista syist\xc3\xa4 1918\xe2\x80\x931919 ja toimi vapaudttuaan osuuskaupan hoitajana Sonkaj\xc3\xa4rvell\xc3\xa4 1919\xe2\x80\x931928. Paasonen p\xc3\xa4\xc3\xa4si uudelleen rautateiden palvelukseen 1929 ja ty\xc3\xb6skenteli sitten vaihdemiehen\xc3\xa4 ja junamiehen\xc3\xa4. H\xc3\xa4n oli agentuuriliikkeen johtajana 1945\xe2\x80\x931946. Paasonen toimi my\xc3\xb6s sosialidemokraattisen puolueen puhujana ja luennoitsijana._NEWLINE_Paasonen oli kansanedustajana 1911\xe2\x80\x931917, 1917\xe2\x80\x931918, 1924\xe2\x80\x931929, 1930\xe2\x80\x931933 ja 1936\xe2\x80\x931945 edustaen Kuopion l\xc3\xa4\xc3\xa4nin l\xc3\xa4ntist\xc3\xa4 vaalipiiri\xc3\xa4. H\xc3\xa4n kuului my\xc3\xb6s Kuopion kaupunginvaltuustoon ja Iisalmen maalaiskunnan kunnanvaltuustoon. Paasonen oli sosialidemokraattisen puolueen puolueneuvoston j\xc3\xa4sen._NEWLINE_Armas Paasonen oli naimisissa vuodesta 1916 Edit Elvira Piiraisen kanssa.'